Opa-singil Shomaxsudovalar suzish bo‘yicha oltin medalni qo‘lga kiritdi

Olti yil avval Laziza va Nigora Shomaxsudovalar 23-bolalar va o‘smirlar olimpiya zaxiralari sport maktabining sinxron suzish seksiyasiga kelganida, oddiy suzishni ham bilmas edi. Ammo ko‘p o‘tmay ular ushbu sport turi bo‘yicha ilk medallarini qo‘lga kiritdi. Bu haqda O‘zA xabar berdi.

Laziza va Nigora sport bilan shug‘ullana boshlagan dastlabki yillardanoq musobaqalarda ishtirok etib kelmoqda. 2010-yil iyun oyida O‘zbekiston chempionatida ishtirok etgan opa-singil ilk medallarni qo‘lga kiritdi. O‘shanda Laziza kombinatsiya yo‘nalishida, Nigora guruh bahslarida birinchi o‘rinni egalladi. Shundan so‘ng 2010—2013-yillarda o‘tkazilgan mamlakat birinchiliklarida bir necha bor chempion bo‘ldi.
Yaqinda Turkiyada sinxron suzish bo‘yicha o‘tgan xalqaro turnirda Laziza va Nigora Shomaxsudovalar jamoadoshlari bilan eng yuqori natija ko‘rsatib, oltin medalni qo‘lga kiritdi.

Ayni paytda Laziza Toshkent davlat sharqshunoslik instituti qoshidagi akademik litseyning xorijiy filologiya yo‘nalishida tahsil olmoqda. Ingliz, ispan tillarida bemalol so‘zlashadi. Nigora Yunusobod tumanidagi 235-umumta’lim maktabining 9-sinf o‘quvchisi.
Opa-singil chempionlar nafaqat O‘zbekiston chempionatlarida, balki terma jamoa safida Malayziya, Isroil, Birlashgan Arab Amirliklari singari qator davlatlarda o‘tkazilgan musobaqalarda ham muvaffaqiyatli ishtirok etdi.